C 342/252
EL
Επίσημη Εφημερίδα της Ευρωπαϊκής Ένωσης
6.9.2022
Πέμπτη 17 Φεβρουαρίου 2022 (25)
Οι πληροφορίες σχετικά με την ταυτότητα των ιδρυτών και των μελών μη κερδοσκοπικών οργανώσεων που είναι φυσικά πρόσωπα μπορούν να συνιστούν ευαίσθητες πληροφορίες.
Ως εκ τούτου, τα κράτη μέλη θα πρέπει να διασφαλίζουν ότι τυχόν απαιτήσεις που συνεπάγονται την επεξεργασία τέτοιων δεδομένων προσωπικού χαρακτήρα δεν θίγουν τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (3) (Γενικός Κανονισμός για την Προστασία Δεδομένων), και ιδίως το άρθρο 9.
(26)
Κάθε πρόσωπο θα πρέπει να είναι ελεύθερο να αποφασίζει εάν θα συμμετέχει ή θα παραμείνει μέλος μη κερδοσκοπικής οργάνωσης και οι οργανώσεις θα πρέπει να είναι ελεύθερες να καθορίζουν τους κανόνες για τη συμμετοχή των μελών, με την επιφύλαξη μόνο της αρχής της απαγόρευσης των διακρίσεων.
Η συμμετοχή σε μη κερδοσκοπική οργάνωση δεν θα πρέπει να αποτελεί λόγο για την επιβολή κυρώσεων ή περιοριστικών μέτρων, εκτός εάν τούτο αποτελεί συνέπεια της επιβολής της ποινικής νομοθεσίας.
(27)
Οι κανόνες που αφορούν τις μη κερδοσκοπικές οργανώσεις θα πρέπει να συνάδουν με την αρχή της μη διακριτικής μεταχείρισης.
Αυτό περιλαμβάνει την υποχρέωση για τα κράτη μέλη να διασφαλίζουν ότι κάθε πρόσωπο ή ομάδα προσώπων που επιθυμεί να συστήσει ένωση δεν θα πρέπει να ευνοείται ή να περιέρχεται σε μειονεκτική θέση σε σχέση με άλλο πρόσωπο ή ομάδα προσώπων.
(28)
Η εφαρμογή των κανόνων που αφορούν τις μη κερδοσκοπικές οργανώσεις θα πρέπει να αναλαμβάνεται από ρυθμιστικές αρχές που ενεργούν με αμερόληπτο, ανεξάρτητο και έγκαιρο τρόπο, σύμφωνα με το δικαίωμα χρηστής διοίκησης.
Οι αποφάσεις και οι πράξεις που επηρεάζουν την άσκηση δικαιωμάτων και την εκπλήρωση υποχρεώσεων από μη κερδοσκοπικές οργανώσεις θα πρέπει να υπόκεινται σε ανεξάρτητο έλεγχο, μεταξύ άλλων και από δικαστήριο.
(29)
Η απλούστευση και η μείωση της γραφειοκρατίας και των κανονιστικών απαιτήσεων, με σεβασμό του αυτοδιοικούμενου χαρακτήρα των μη κυβερνητικών οργανώσεων, η διασφάλιση ότι οι εν λόγω απαιτήσεις δεν είναι αδικαιολόγητα επαχθείς, ο εξορθολογισμός των κανόνων σχετικά με τη σύσταση, την καταχώριση και τη διαγραφή από το μητρώο, και ο εκσυγχρονισμός των σχετικών διαδικασιών και συστημάτων είναι απαραίτητα προκειμένου να διασφαλιστεί ευνοϊκό περιβάλλον για τις δραστηριότητες των μη κερδοσκοπικών οργανώσεων σε ολόκληρη την Ένωση και να ενισχυθούν η διαφάνεια και η εμπιστοσύνη στον τομέα.
Για τον σκοπό αυτό, στην παρούσα οδηγία θα πρέπει να θεσπιστούν γενικές υποχρεώσεις όσον αφορά την απλούστευση των διοικητικών κανόνων, καθώς και ειδικές υποχρεώσεις όσον αφορά ορισμένες πτυχές του κανονιστικού πλαισίου.
(30)
Οι μη κερδοσκοπικές οργανώσεις που συμβάλλουν στο δημόσιο συμφέρον διαδραματίζουν ιδιαίτερα σημαντικό ρόλο και, ως εκ τούτου, θα πρέπει να τους παρέχεται ευνοϊκή μεταχείριση σε όλα τα κράτη μέλη υπό ενιαίους όρους.
(31)
Σύμφωνα με την αρχή της αναγκαιότητας και της αναλογικότητας των περιορισμών του δικαιώματος του συνεταιρίζεσθαι, η απαγόρευση και η διάλυση μη κερδοσκοπικών οργανώσεων θα πρέπει πάντα να αποτελούν μέτρα έσχατης ανάγκης και δεν θα πρέπει σε καμία περίπτωση να αποτελούν συνέπεια παραβάσεων ήσσονος σημασίας που μπορούν να επανορθωθούν ή να θεραπευτούν.
(32)
Θα πρέπει να θεσπιστεί ένα σύνολο κανόνων για την ίση μεταχείριση και τις διασυνοριακές μετατροπές και συγχωνεύσεις όσον αφορά τις μη κερδοσκοπικές οργανώσεις με στόχο τη διευκόλυνση της κινητικότητας μη κερδοσκοπικών οργανώσεων σε ολόκληρη την Ένωση.
(33)
Η ελευθερία του συνεταιρίζεσθαι αποτελεί θεμελιώδες δικαίωμα και παρόλο που οι νομοθεσίες των κρατών μελών ενδέχεται να μην αναγνωρίζουν ενώσεις που δεν έχουν συσταθεί επίσημα, τούτο δεν θα πρέπει να θίγει το δικαίωμα των εν λόγω ενώσεων να υπάρχουν και να λειτουργούν στην επικράτειά τους.
(34)
Οι μη κερδοσκοπικές οργανώσεις έχουν το δικαίωμα να υπάρχουν και να δραστηριοποιούνται σύμφωνα με την Ευρωπαϊκή Σύμβαση Δικαιωμάτων του Ανθρώπου και τον Χάρτη, ακόμη και όταν η καταχώρισή τους έχει απορριφθεί αυθαίρετα από τις αρχές του κράτους μέλους εγκατάστασής τους.
(35)
Οι μη κερδοσκοπικές οργανώσεις θα πρέπει να έχουν την ελευθερία να αναζητούν, να λαμβάνουν και να χρησιμοποιούν οικονομικούς, υλικούς και ανθρώπινους πόρους, εγχώριους, αλλοδαπούς ή διεθνείς, για την άσκηση των δραστηριοτήτων τους.
Οι μη κερδοσκοπικές οργανώσεις σε ολόκληρη την Ένωση αναφέρουν ολοένα και πιο δύσκολη πρόσβαση σε πόρους, συμπεριλαμβανομένης της δημόσιας χρηματοδότησης, υπάρχουν δε ανησυχίες σε αυξανόμενο αριθμό κρατών μελών όσον αφορά την αναλογικότητα της θέσπισης αυστηρών κανόνων σχετικά με την πρόσβαση των μη κερδοσκοπικών οργανώσεων σε χρηματοδότηση από το εξωτερικό.
Επιπλέον, φιλανθρωπικές οργανώσεις αναφέρουν δυσκολίες στην παροχή δωρεών ή επιχορηγήσεων σε ορισμένες περιπτώσεις.
Ως εκ τούτου, είναι αναγκαίο να θεσπιστούν αρχές και πρότυπα για τη
(3)
Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ.
1).